9. การควบคุมภายใน

คณะกรรมการบริษัทฯได้จัดประชุมครั้งที่ 3/2554 วันที่ 24 กุมภาพันธ์ 2554
โดยมีคณะกรรมการตรวจสอบฯ เข้าร่วมประชุม และได้แสดงความเห็นเกี่ยวกับความเพียงพอ
และความเหมาะสมของระบบการควบคุมภายใน โดยอ้างอิง
“แบบประเมินความเพียงพอของระบบการควบคุมภายใน”
ของสำนักงานคณะกรรมการกำกับหลักทรัพย์และตลาดหลักทรัพย์

คณะกรรมการตรวจสอบฯ ได้พิจารณาและสอบทานรายงานผลการตรวจสอบภายใน
พร้อมทั้งให้ข้อเสนอแนะการตรวจสอบ
ซึ่งมุ่งเน้นการตรวจสอบเชิงปฏิบัติการให้พัฒนามีประสิทธิภาพมีประสิทธิผล อย่างต่อเนื่อง
รวมทั้งให้มีการติดตามการแก้ไขตามรายงานผลการตรวจสอบและรายงานให้คณะกรรมการบริษัททราบอย่างสม่ำเสมอ
ด้านการดูแลทรัพย์สิน บริษัทฯมีระบบป้องกันที่ดี ไม่พบรายการทุจริตหรือการนำทรัพย์สินของบริษัทฯ
ไปใช้โดยมิชอบ ผลการสอบทานเป็นไปตามขั้นตอนที่กำหนดไว้
สอดคล้องกับข้อกำหนดกฎหมายของภาครัฐและนโยบายการกำกับดูแลกิจการ
ในส่วนการหารือกับผู้สอบบัญชี เห็นว่าบริษัทจัดทำงบการเงินเป็นไปตามมาตรฐานการบัญชี
และมีระบบควบคุมภายในที่เพียงพอครอบคลุมทั้งทางด้านองค์กรและสภาพแวดล้อม
การบริหารความเสี่ยง การควบคุมการปฏิบัติงาน ระบบสารสนเทศและการสื่อสารข้อมูล
โดยมีการติดตามประเมินผลการควบคุมภายในอย่างต่อเนื่อง ไม่มีข้อบกพร่องที่เป็นสาระสำคัญ
สรุปสาระสำคัญได้ดังนี้

1.  องค์กร และสภาพแวดล้อม

บริษัทฯมีการกำหนดเป้าหมายการดำเนินธุรกิจโดยมีการกำหนดแผนธุรกิจ งบประมาณประจำปี
และตัวชี้วัด ในการเพิ่มสภาพคล่องและความแข็งแกร่งด้านการเงิน เพื่อสร้างความมั่นคงทางธุรกิจ
ตอบสนองต่อความต้องการของลูกค้า ให้เกิคดวามพึงพอใจสูงสุด
การพัฒนากระบวนการทำงานให้มีประสิทธิภาพตลอด Supply Chain ตลอดจนการพัฒนาบุคคลกร
เพื่อตอบสนองต่อการเปลี่ยนแปลงของธุรกิจ การปรับค่าจ้าง และการจ่ายเงินรางวัลจูงใจ ประจำปี
2553
รวมทั้งได้มีการปรับปรุงการประเมินผลงานในส่วนที่เป็นการประเมินจากความสามารถและพฤติกรรมของพนักงานตามวัฒนธรรมองค์กร
ให้สอดคล้องกับพฤติกรรมขององค์กร
เพื่อก่อให้เกิดประโยชน์ด้านการพัฒนาคุณภาพทางการปฏิบัติงานให้ดียิ่งขึ้น

บริษัทฯกำหนดโครงสร้างการบังคับบัญชาแยกตามสายงานที่สอดคล้องกับกลยุทธ์การดำเนินธุรกิจ
และการกำกับดูแลกิจการ โดยมีแผนกตรวจสอบภายในเป็นหน่วยงานอิสระ
รายงานตรงต่อคณะกรรมการตรวจสอบฯรวมทั้งได้ส่งเสริม สนับสนุน นโยบายการกำกับดูแลกิจการ
และจริยธรรมธุรกิจ ให้มีความชัดเจนโปร่งใส มีการกำหนดนโยบายและแผนการปฏิบัติงาน
คำนึงถึงความเป็นธรรมต่อพนักงาน ลูกค้า คู่ค้า รวมถึงความรับผิดชอบต่อผู้ถือหุ้น
สังคมและสิ่งแวดล้อม โดย ได้ทบทวนคู่มือนโยบายกำกับดูแลกิจการ และคู่มือจริยธรรมทางธุรกิจ
รวมทั้ง นโยบายความรับผิดชอบต่อสังคม (CSR)
ที่มีอยู่เดิมเพื่อให้ความสำคัญกับการรักษาผลประโยชน์ของนักลงทุนและผู้มีส่วนได้ส่วนเสียทุกฝ่ายอย่างเท่าเทียมกัน
การเปิดเผยข้อมูลที่มีความถูกต้อง ครบถ้วน โปร่งใส ทันเวลา
การมีระบบควบคุมภายในที่มีประสิทธิภาพและเพียงพอ
การมีระบบบริหารความเสี่ยงที่ได้มาตรฐานและมีประสิทธิภาพ โดยได้ประกาศใช้ในวันที่ 1 ม.ค.
2554 รวมทั้งมีการจัดอบรมชี้แจ้งให้พนักงานรับทราบ ทั้งนี้
บริษัทฯได้กำหนดให้มีการรายงานการปฏิบัติตามนโยบายการกำกับดูแลกิจการและจริยธรรมธุรกิจ
ให้คณะกรรมการตรวจสอบฯ ทราบอย่างน้อยปีละ 4 ครั้ง

บริษัทฯมีการมุ่งในในการพัฒนาขบวนการผลิตให้ได้สินค้าที่มีมาตรฐานเป็นที่ยอมรับในระดับสากล
รวมทั้งให้ความสำคัญอย่างมากต่อการดูแลรักษาสิ่งแวดล้อม โดยบริษัทฯได้การรับรองระบบคุณภาพ
“ISO/TS 16949”และ “ISO 14001” ซึ่งมีหน่วยงานที่แยกอิสระจากสายการผลิต
ทำหน้าที่ในการตรวจสอบติดตามให้มีการปฏิบัติเป็นไปตามข้อกำหนด ต่าง ๆ อย่างสม่ำเสมอ
ในส่วนของการทำธุรกรรมด้านการการเงิน และ จัดซื้อ จัดจ้างนั้น
บริษัทฯกำหนดให้พนักงานและผู้บริหารปฏิบัติตาม “คู่มืออำนาจดำเนินการ” และ “คู่มือควบคุมการ
จัดซื้อ-จัดจ้าง” ซึ่งกำหนดไว้เป็นลายลักษณ์อักษร โดยระบุไว้ชัดเจนถึงหลักเกณฑ์ เงื่อนไข
และอำนาจในการอนุมัติจ่ายเงิน และการทำสัญญาจัดซื้อจัดจ้าง เพื่อให้มีความรอบคอบ
รัดกุมและป้องกันการทุจริตในธุรกรรมที่เกี่ยวข้องกับการเงิน

2.  การบริหารความเสี่ยง

บริษัทฯกำหนดนโยบายการบริหารความเสี่ยงเป็นนโยบายสำคัญ
โดยได้แต่งตั้งคณะกรรมการบริหารความเสี่ยง ซึ่งประกอบด้วย กรรมการและผู้บริหารแต่ละสายงาน
ทำหน้าที่ในการประเมินปัจจัยเสี่ยงทั้งจากปัจจัยภายนอกได้แก่ สภาพเศรษฐกิจ นโยบายภาครัฐ
และความผันผวนของราคาวัตถุดิบ และปัจจัยภายใน
ที่มีผลกระทบต่อเป้าหมายและการดำเนินธุรกิจของบริษัทฯ
และกำหนดผู้รับผิดชอบความเสี่ยงในหน่วยงานต่าง ๆ
พร้อมทั้งมอบหมายให้การบริหารความเสี่ยงเป็นความรับผิดชอบของผู้บริหารทุกคน
มีการวางแผนและกำหนดมาตรการบริหารความเสี่ยง มีการประเมินปัจจัยความเสี่ยง
ซึ่งอาจส่งผลกระทบต่อการดำเนินธุรกิจและเป้าหมายของบริษัทฯ
จัดให้มีการติดตามการบริหารความเสี่ยงของหน่วยงานต่าง ๆ ภายในองค์กร
โดยเน้นให้สอดคล้องกับแผนกลยุทธ์ของบริษัทฯ
รวมทั้งการจัดการการให้ความรู้กับพนักงานทุกระดับให้มีความเข้าใจและตระหนักถึงความสำคัญในการบริหารความเสี่ยงให้มากยิ่งขึ้น
ซึ่งผลการปฏิบัติได้มีการรายงานต่อคณะคณะกรรมการบริษัทฯ โดยคณะกรรมการตรวจสอบฯได้
พิจารณาความเพียงพอและเหมาะสมของการบริหารความเสี่ยง

3.  การควบคุมการปฏิบัติงานของฝ่ายบริหาร

คณะกรรมการบริษัทฯ ได้แต่งตั้งคณะกรรมการชุดย่อย 3 คณะ ประกอบด้วยคณะกรรมการบริหาร
คณะกรรมการตรวจสอบและธรรมาภิบาล
และคณะกรรมการสรรหาและค่าตอบแทนกรรมการและผู้บริหาร ซึ่งคณะกรรมการทั้ง 3 คณะ
ได้ปฏิบัติงานภายใต้ขอบเขต อำนาจหน้าที่ที่ได้รับมอบหมาย
ในการควบคุมการปฏิบัติงานของฝ่ายบริหารดังนี้

  (1)
  การกำหนดขอบเขตอำนาจหน้าที่และวงเงินอนุมัติของผู้บริหารทุกฝ่ายและทุกระดับไว้อย่างชัดเจน
  และเป็นลายลักษณ์อักษร โดยกำหนดตำแหน่งผู้มีอำนาจอนุมัติ วงเงิน การสั่งการ การก่อหนี้
  และการชำระหนี้ ไว้เป็นลายลักษณ์อักษร รวมทั้ง ได้มีการทบทวนความเหมาะสมอย่างน้อยปีละ 1
  ครั้ง

  (2) จัดทำระบบการปฏิบัติงานและอำนาจหน้าที่ในการอนุมัติ
  ตามลักษณะการประกอบธุรกิจและโครงสร้างองค์กร

  (3) กำหนดให้มีการจัดทำรายการข้อกฎหมาย หรือข้อบังคับที่เกี่ยวข้องกับบริษัทฯ
  เพื่อควบคุมให้ทุกหน่วยงานมีการปฏิบัติตามกฎหมายอย่างเคร่งครัด

นอกจากนี้ คณะกรรมการตรวจสอบฯได้พิจารณาทบทวนและอนุมัติแผนการตรวจสอบประจำปี
เพื่อให้ครอบคลุมทุกกระบวนการปฏิบัติงานที่มีความเสี่ยงสูง
รวมทั้งครอบคลุมถึงความคาดหวังของผู้ที่มีส่วนเกี่ยวข้องกับบริษัทฯ ทำให้บริษัทฯ
มั่นใจว่าหน่วยงานต่าง ๆ มีการควบคุม การปฏิบัติงานที่เพียงพอ ทั้งด้านการเงิน การปฏิบัติงาน
การปฏิบัติตามกฎหมาย ข้อบังคับ ระเบียบ กฎเกณฑ์ต่างๆ ทั้งนี้
คณะกรรมการตรวจสอบฯได้พิจารณาประเด็นสำคัญและปัญหาที่ตรวจพบจากการตรวจสอบ
โดยได้เสนอแนะให้ฝ่ายบริหารดำเนินการแก้ไข และให้มีการรายงานผลการแก้ไข
มาตรการป้องกันมิให้เกิดปัญหาเดิมขึ้นอีก

กรณีที่มีการทำธุรกรรมกับกิจการหรือบุคคลที่เกี่ยวข้องกับบริษัทฯ
อันอาจจะนำมาซึ่งความขัดแย้งทางผลประโยชน์ระหว่างบริษัทฯ
กับกิจการหรือบุคคลที่เกี่ยวข้องกับบริษัทฯ นั้น
ธุรกรรมที่เกิดขึ้นจะต้องผ่านขั้นตอนการอนุมัติตามระเบียบของบริษัทฯเช่นเดียวกับธุรกรรมปกติ
และผู้ที่เกี่ยวข้องกับการทำรายการจะต้องทำหน้าที่พิจารณาว่าการทำรายการมีความสมเหตุสมผล
และเป็นไปตามปกติธุรกิจ โดยคำนึงถึงประโยชน์สูงสุดของบริษัทและผู้ถือหุ้น
เสมือนเป็นรายการที่กระทำกับบุคคลภายนอก และถูกต้องตามกฎหมาย
โดยธุรกรรมอันอาจจะนำมาซึ่งความขัดแย้งทางผลประโยชน์
โดยผู้มีส่วนได้เสียดังกล่าวจะไม่มีสิทธิออกเสียง และมีการเปิดเผยข้อมูลเป็นไปตามที่กฎหมายกำหนด

4.  ระบบสารสนเทศและการสื่อสารข้อมูล

ในการเสนอเรื่อง ให้คณะกรรมการพิจารณา บริษัทฯได้จัดให้มีข้อมูลที่สำคัญต่าง ๆ อย่างเพียงพอ
เพื่อให้คณะกรรมการใช้ประกอบการตัดสินใจโดยการจัดทำรายงานเชิงวิเคราะห์เปรียบเทียบหลักการและเหตุผล
พร้อมเอกสารประกอบข้อเท็จจริง จัดส่งข้อมูลเพื่อศึกษาประกอบการตัดสินใจเป็นการล่วงหน้า 7 วัน
โดยมีเลขานุการบริษัทฯ ซึ่งมีหน้าที่ให้คำแนะนำด้านข้อบังคับและกฎเกณฑ์ต่าง ๆ
ดูแลกิจกรรมของคณะกรรมการบริษัทฯ
ตลอดจนประสานงานให้มีการปฏิบัติตามมติคณะกรรมการบริษัทฯ
รวมทั้งเป็นหน่วยงานที่เป็นศูนย์กลางในการจัดทำและจัดเก็บเอกสารสำคัญ ได้แก่ ทะเบียนกรรมการ
หนังสือนัดประชุมคณะกรรมการบริษัทฯ รายงานการประชุมคณะกรรมการบริษัทฯ
หนังสือนัดประชุมผู้ถือหุ้นและรายงานการประชุมผู้ถือหุ้น ไว้อย่างเป็นระบบ
เพื่อให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการได้

ในส่วนของการจัดเก็บเอกสารประกอบการบันทึกบัญชีและบัญชีต่าง ๆ นั้น
บริษัทฯจะมีการจัดเก็บไว้อย่างครบถ้วน เป็นหมวดหมู่ทุกรายการ
เพื่อความโปร่งใสและเพื่อเป็นข้อมูลในการปฏิบัติงานโดยไม่เคยได้รับแจ้งจากผู้สอบบัญชีว่ามีข้อบกพร่องในเรื่องนี้

คณะกรรมการตรวจสอบฯได้พิจารณาร่วมกับผู้สอบบัญชี แผนกตรวจสอบภายใน
และผู้เกี่ยวข้องเกี่ยวกับการจัดทำงบการเงินของบริษัทฯทุกไตรมาส เพื่อให้มีความมั่นใจว่า
บริษัทฯมีการใช้นโยบายบัญชีตามหลักการบัญชีที่รับรองทั่วไป และเหมาะสมกับลักษณะธุรกิจของบริษัทฯ
รวมทั้งการเปิดเผยข้อมูลอย่างเหมาะสม

ในระหว่างปี 2553 บริษัทได้ดำเนินการพัฒนาระบบงานสารสนเทศ โดยนำ
“โปรแกรมระบบการบริหารทรัพยากรทั่วทั้งองค์กร (ERP)” เพื่อพัฒนาระบบงานวางแผนทรัพยากร
ให้เกิดประโยชน์สูงสุด
เป็นการเพิ่มศักยภาพด้านเทคโนโลยีสารสนเทศที่สอดรับกับความต้องการด้านธุรกิจ
ซึ่งได้ดำเนินการติดตั้งระบบแล้วเสร็จตามแผนงาน

5.  ระบบการติดตาม

บริษัทฯได้มีการติดตามผลการปฏิบัติงานว่าเป็นไปตามเป้าหมายที่วางไว้
โดยมีการประชุมคณะกรรมการบริษัทฯในปี 2553 รวม 9 ครั้ง
และมีระบบการติดตามการปฏิบัติงานเป็นลำดับชั้น ตั้งแต่คณะกรรมการบริษัทฯ คณะกรรมการบริหาร
และคณะผู้บริหาร เพื่อติดตามเป้าหมายและกำกับการดำเนินการตามแผนกลยุทธ์ แผนงาน
และโครงการ ที่อยู่ในแผนธุรกิจประจำปี ที่ได้รับอนุมัติจากคณะกรรมการบริษัทฯเป็นประจำทุกเดือน
พร้อมทั้งแก้ไขปัญหาที่อาจเกิดขึ้นและปรับแผนการดำเนินงานให้สอดคล้องกับสถานการณ์ที่เปลี่ยนแปลงไป
และเมื่อพบว่าผลการดำเนินการมีความแตกต่างจากเป้าหมายที่กำหนดไว้
ได้กำหนดให้ผู้รับผิดชอบนำเสนอรายงาน
เพื่อทบทวนการปฏิบัติงานและการวิเคราะห์สาเหตุตลอดจนร่วมพิจารณาเพื่ออนุมัติแผนการแก้ไขปัญหา
และให้รายงานการปฏิบัติอย่างต่อเนื่อง

บริษัทฯจัดให้มีการตรวจสอบการปฏิบัติตามระบบการควบคุมภายในอย่างสม่ำเสมอโดยผู้รับผิดชอบในฝ่ายงานรับผิดชอบในการดูแลการปฏิบัติตามระบบการควบคุมภายใน
และมีแผนกตรวจสอบภายในทำการตรวจสอบการปฏิบัติและรายงานผลอย่างเป็นอิสระต่อคณะกรรมการตรวจสอบฯ
โดยในปี 2553 คณะกรรมการตรวจสอบฯ มีการประชุมรวม 5 ครั้ง